פייגלין: "אין בועת נדל"ן, דירות הן מוצר בסיסי כמו לחם וירקות"
כך אומר מנכ"ל צמח המרמן ביחס לדברי בנק ישראל החוששים מקיומה של בועה. חנן מור: ""האזהרה של בנק ישראל מתארת מצב נקודתי המצביע על משבר"
נגיד סטנלי פישר התבטא היום (ב") באופן חריג ביחס לשוק הדירות והביע לראשונה את דאגתו מפני התפתחותה של בועת נדל"ן בישראל . לדבריו "הגידול המואץ לכשעצמו עשוי לייצר ציפיות להמשך עליית מחירים, ואם אלה יתממשו, עלולה להתפתח בשוק זה בועת מחירים."
"לא מדובר בבועה אלא במשבר שילך ויחמיר, אומר יזם הנדל"ן חנן מור. "האזהרה של בנק ישראל מתארת מצב נקודתי שאין בו כדי להצביע על בועה. יש בו להצביע על המשבר שהענף שרוי בו כבר תקופה ארוכה והוא משקף את הניהול הכושל של פתרונות הממשלה ותרגום הנתונים למצב השוק. באשר לגידול במשכנתאות בשלושה חודשים האחרונים הרי שהגידול נובע רובו ככולו לא בגלל ביקושים מוגברים לנדל"ן אלא בגלל איכלוס דירות בפרוייקטים שבנייתם הסתיימה ובגלל העלאת המע"מ וצורך של רוכשים רבים להקדים תשלום."
ערן כרמל, מנכ"ל טאבו ישיר משכנתאות מקבוצת קו מנחה, אומר כי "מגמת הריבית הנמוכה המושפעת מריבית בנק ישראל ותוצאות האג"ח אינם הגורם לעלייה במחירי הדירות אלה המצב בו נמצאים הזוגות הצעירים אשר מצד אחד אינם מוכנים או מסוגלים לשלם את שכר הדירה ההולך ועולה ומצד שני מעוניינים בביטחון. יש בארץ אפק פסיכולוגי כחלק מהקמת "בית בישראל.
הטיפול של כלכלת ישראל ובנק ישראל בעליית המחירים והניסיון להוריד את מחירי הדירות חייב להגיע מטיפול בהיצע הדירות ולא בפגיעה בביקושים."
חיים פייגלין, מנכ"ל חברת צמח המרמן, טוען כי בישראל אין בועת נדל"ן.
"הדירות בישראל הן ברובן מוצר צריכה בסיסי כמו לחם וירקות. מדי שנה מתחתנים עשרות אלפי זוגות בישראל והם זקוקים לקורת גג. בשנים האחרונות מדובר במוצר שהולך ומתייקר גם בגלל שמדובר במוצר במחסור וגם לאור העלייה ברמת המחייה. הביקושים הערים עכשיו מאזנים את התקופה שלאחר המחאה החברתית שבה נרשמה ירידה בביקושים לאור ציפיות הרוכשים שהמחירים ירדו. כעת ברור לרוכשים שהכרזות הממשלה שהמחירים ירדו לא יתממשו כי לא ניתן להוריד את המחירים בשנה אחת של מאמץ שיווקי של מנהל מקרקעי ישראל."
פייגלין מוסיף כי "לענף הבניה דרוש טיפול יסודי וארוך טווח. לצערי, הממשלה אינה מספקת את הטיפול הנדרש ומתרכזת בהטלת מיסים וקנסות ובהתנהלות כוחנית וחד צדדית מול יזמי הבניה למגורים, זאת במקום לשתף פעולה עם היזמים ליצור להם סביבה עסקית נוחה לפעולה ולמזער את החסמים המונעים מהם את הגדלת הצע הבניה."